S. Kubánek, poslanec: (2007-06-20):
Je žalostné, že za osem rokov vládnutia ste, vážené dámy, vážení páni, nedokázali problematiku športu riešiť a na zložité otázky pohotovo reagovať tak ako dnes. Šport a telesná výchova boli pre vás na vedľajšej koľaji. Napriek rôznym predvolebným sľubom ste v tejto oblasti neurobili takmer nič významné, dôležité a potrebné, aby sa pomery v telovýchovnom hnutí dôsledne a cieľavedome riešili. Na druhej strane ste až príliš razantne zasiahli proti Slovenskému združeniu telesnej kultúry a pripravili ho o majetok, ktorý mnoho rokov vlastnil. Chcem vám pripomenúť, že obvinenia z trestnej činnosti pri čerpaní finančných prostriedkov sa nikomu nedokázali a kauzu prokurátor odložil, napriek tomu bol majetok združenia exekvovaný a dostal sa do súkromných rúk. To bol asi váš hlavný cieľ. A takto ste, vážení, vážne poškodili postavenie združenia telesnej kultúry. Škoda, že ministerstvo financií tak tvrdo nezasahovalo aj v prípadoch, keď štát prichádzal o stámiliónové hodnoty vo viacerých iných oblastiach. Nech mi je teda dovolené zaujať stručné stanovisko k predloženému zákonu o športe, a to nie z pohľadu straníckeho ani politického, ale na základe môjho vyše tridsaťročného pôsobenia v rôznych funkciách v telovýchovnom hnutí. Predovšetkým sa čudujem, že skupina poslancov, ktorá návrh pripravila, neprizvala na jeho spracovanie najvýznamnejších odborníkov, trénerov a funkcionárov športu. Myslím si, že predložený návrh je kompilát dvoch návrhov, ktoré v rokoch 2005 a 2006 pripravovalo ministerstvo školstva a skupina z radov SDKÚ pod názvom Viktória. Tento návrh, ktorý predchádzajúca vláda prerokúvala, prečo neschválili, keď bol taký dobrý? Obidva návrhy mali v prvom štádiu prípravy pozitívne aj negatívne prvky, aj dobrú vieru pripraviť kvalitný zákon. Bolo potrebné v náročnej práci ďalej pokračovať. Žiaľ, nestalo sa tak a koalícia svoj zámer v oblasti športu, ako aj v mnohých iných sľuboch jednoducho odložila a nesplnila. Je zarmucujúce, že predložený návrh zákona ani tentoraz nebol konzultovaný so všetkými rozhodujúcimi športovými subjektmi. Navyše, takmer vôbec nerieši problém zdrojov financovania športu, ale až príliš detailne sa zaoberá prerozdeľovaním súčasnej nedostatočnej finančnej podpory. V dôvodovej správe sa o. i. konštatuje, že dotácie zo štátneho rozpočtu sa v súčasnosti nerozdeľujú efektívne. Vnucuje sa otázka, ako sa teda rozdeľovali za vašej vlády. Treba zdôrazniť, že to bolo podľa tých istých kritérií ako dnes, ktoré ste chceli zmeniť, lebo vám asi vyhovovali.  Ďalšia objavná veta je, dotácie zo štátneho rozpočtu sa v súčasnosti nerozdeľujú transparentne. Ďalšie konštatovanie je s akcentom na slovo dnes. Štát dnes financuje rozvoj športového odvetvia, v čom je skrytá podpora, réžia aparátu športových zväzov. Veď tak je to už vyše osem rokov. Udivuje ma aj definovanie práv a povinností Rady vlády pre šport. V tejto časti chýbajú jasné kompetencie. A rôzne sa dá vykladať aj návrh primeraného zastúpenia športových zväzov. Čo to je to primerané? Je to 50 % alebo 10 %? Návrh zákona zavádza nový prvok, tzv. váhy priorít, § 15 počíta so šestnástimi čiastkovými váhami, ktoré sú navyše v rôznych pomeroch. Ich hodnota sa väčšinou stanovuje naprosto subjektívne, ale čuduj sa svete, ich súčet sa považuje za exaktné číslo. Navyše, ministerstvo si ich môže svojvoľne upraviť zo zákona, a to do jednej pätiny bez udania dôvodu a nad jednu pätinu s uvedením dôvodu. V dôvodovej správe sa konštatuje, že prijatie zákona a jeho aplikácia nebude mať dopad na štátny rozpočet. Naozaj to tak bude? Len niekoľko príkladov spomeniem. Samosprávny kraj má vytvárať podmienky na rozvoj športu v celom kraji a najmä športu pre všetkých. Vytvorenie podmienok, ktoré sú v terajšom období minimálne ako nedostatok ihrísk a športovísk všeobecne, si nevyžiada žiadne finančné nároky? Aj ministerstvo vnútra a ministerstvo obrany má vytvárať podmienky pre rozvoj športu. Dokáže to bez zvýšených nárokov na financie? Osobitným problémom je vytváranie podmienok pre športovanie mladých ľudí, ale najmä žiakov a študentov základných a stredných škôl mimo vyučovacieho procesu. Práve tu potrebujeme podstatne viac finančných zdrojov, ako to bolo doteraz. Prekvapuje ma aj zredukovanie podpory štátu zhruba na necelú polovicu športov. Už dnešná diferenciácia zabezpečuje obrovské rozdiely v podpore jednotlivých športov. Vylúčiť z podpory väčšinu športov alebo prisľúbiť im iba zostávajúce omrvinky bez presnej kategorizácie športu podľa podmienok a tradícií sa mi zdá ignorovaním záujmu istej a nie malej časti obyvateľstva. Za nesystémové považujem zavádzanie novej kategórie do hodnotenia, ktorou je tzv. spoločenský význam športu. Pre mňa je dosť nepochopiteľný zámer na zjednodušenie administratívy pre úradníkov ministerstva školstva, že podávať sa budú iba projekty nad 5 mil. Sk. Veď v súčasnosti viac ako polovica projektov je pod 1 mil. korún. A prinášajú pre šport veľa užitočného. V návrhu zákona, § 25, je pomerne podrobne špecifikované postavenie profesionálneho športovca, čo je, samozrejme, potrebné. Ale autori návrhu úplne zabudli, že títo športovci netvoria ani jedno percento z registrovaných športovcov. O tzv. amatéroch je v zákone veľmi málo slov. Príliš tvrdé sú navrhované sankcie za včasné neoznámenie aj nepodstatných údajov pre ministerstvo školstva z klubu alebo zväzu, suma do 200 000 korún je neakceptovateľná aj preto, že dáva možnosti individuálneho hodnotenia. Zaujala ma časť, v ktorej sa konštatuje, že v čo najkratšom čase treba vypracovať osobitný predpis, zákon o boji proti drogám, ďalej, v čo najkratšom čase treba vypracovať osobitný právny predpis, zákon o boji proti násiliu na športových a iných podujatiach. Neviem, čo znamená  najkratší čas. O mesiac alebo o dva, alebo o päť budeme rokovať o problematike športu? Domnievam sa, že pri dopracovaní predloženého návrhu by sa mnohé zložité problémy mali zakomponovať do návrhu zákona o športe. Nebolo by dobré, keby sme pokračovali v predchádzajúcej praxi a takmer pravidelne novelizovali zákony a dokonca aj ich novely. Uvedené, ale aj ďalšie fakty a skutočnosti mi nedovoľujú podporiť predložený návrh zákona o športe. Ďakujem za pozornosť. (Potlesk.)